積善堂詩
作者：晁沖之
朝代：宋

paragraphs: 星次朝當赦，龍符夜改元。
忽傳優老詔，周及庶臣門。
細札頒殊禮，陪封錫異恩。
大酺堪一笑，束帛不須論。
緬想吾宗盛，恭惟母德尊。
孝忠兼仲子，辭翰競諸孫。
掖誥金鸞潤，宮衣翠翟溫。
萬錢賓客賀，五色帝王言。
諼草開新夏，蟠桃屬舊樽。
曲迎團扇度，舞接綵衣翻。
冰下看魚尾，霜邊見筍根。
英聲彤管在，繪事畫屏存。
有客依同姓，逢人問故園。
淹留驚伏臘，俛仰媿晨昏。
西望浮雲合，巾車擬載奔。